Huwa għalkollox sikur li tixrob l-ilma tal-vit fl-Ewropa, iżda l-UE qed tagħmel dan saħansitra aktar sikur L-UE qed tiżgura li l-ilma tal-vit madwar l-UE jkun tajjeb għax-xorb. Illum, l-ambaxxaturi tal-istati membri mlaqqgħin fil-Kumitat tar-Rappreżentanti Permanenti (Coreper) tal-Kunsill ikkonfermaw il-qbil proviżorju li ntlaħaq bejn il-Presidenza u l-Parlament Ewropew fit-18 ta' Diċembru 2019 dwar proposta li tiġi riveduta d-direttiva dwar l-ilma tax-xorb. L-approvazzjoni tal-lum twitti t-triq għall-adozzjoni finali. Il-messaġġ tagħna liċ-ċittadini huwa ċar: Kullimkien fl-UE hu perfettament sikur li tixrob l-ilma tal-vit. Il-qbil tal-lum ser iwassal għal aktar titjib fil-kwalità tal-ilma tal-vit. Din hija aħbar tajba ħafna għall-Ewropej kollha. Ninsab kuntent li llum l-istati membri approvaw dan il-ftehim. Tomislav Ćorić, Ministru għall-Ambjent u l-Enerġija tal-Kroazja Skont ir-regoli l-ġodda, jiġu aġġornati l-istandards tal-kwalità li l-ilma tax-xorb irid jilħaq, u jiġi introdott approċċ kosteffettiv ibbażat fuq ir-riskju għas-sorveljanza tal-kwalità tal-ilma. Ir-regoli aġġornati jistipulaw ukoll rekwiżiti minimi ta' iġjene għal materjal li jiġi f'kuntatt mal-ilma tax-xorb, bħal pajpijiet. L-għan huwa li titjieb il-kwalità ta' tali materjali biex jiġi żgurat li s-saħħa tal-bniedem tkun protetta u ma sseħħ ebda kontaminazzjoni. Id-direttiva aġġornata tindirizza tħassib dejjem akbar dwar l-effetti ta' interferenti endokrinali, il-farmaċewtiċi u l-mikroplastiċi fuq is-saħħa tal-bniedem billi tintroduċi mekkaniżmu ta' lista ta' sorveljanza. Bil-lista ta' sorveljanza, l-UE ser tkun tista', b'mod dinamiku u flessibbli, timxi fuq għarfien ġdid dwar dawn is-sustanzi u r-rilevanza tagħhom għas-saħħa tal-bniedem. Il-Beta-estradjol u n-Nonilfenol ser jidħlu fl-ewwel lista ta' sorveljanza minħabba l-proprjetajiet tagħhom ta' interferenti endokrinali. L-ewwel lista ta' sorveljanza ser tiġi adottata mhux aktar tard minn sena wara d-dħul fis-seħħ tad-direttiva. L-interferent endokrinali Bisfenol A jinżied direttament ma' din id-direttiva, b'valur parametriku bbażat fuq is-saħħa ta' 2,5 μg/l. L-istati membri bħalissa jagħmlu sforzi konsiderevoli biex itejbu l-aċċess għall-ilma tax-xorb. Sabiex iħeġġu l-użu tal-ilma tal-vit, l-istati membri ser jiżguraw li jitpoġġa tagħmir fuq barra u fuq ġewwa, bħal vitien jew funtani tal-ilma, fi spazji pubbliċi, fejn teknikament fattibbli u billi jitqiesu kundizzjonijiet lokali speċifiċi, bħall-klima u l-ġeografija. Barra minn hekk, l-istati membri jistgħu jagħżlu volontarjament li jieħdu aktar miżuri biex iħeġġu l-użu tal-ilma tal-vit, bħat-tnedija ta' kampanji ta' tagħrif għaċ-ċittadini jew billi jinkoraġġixxu l-għoti ta' ilma tal-vit b'xejn jew għal ħlas żgħir għas-servizz f'ristoranti, kantini u servizzi ta' catering. Barra minn hekk, l-istati membri ser ikollhom jiżguraw li l-konsumaturi jkollhom aċċess għal informazzjoni dwar il-kwalità tal-ilma tax-xorb tagħhom. L-istati membri ser jieħdu wkoll miżuri li jqisu bħala meħtieġa u xierqa biex itejbu jew iżommu l-aċċess għall-ilma għaċ-ċittadini kollha. Kuntest u passi li jmiss L-għan globali tal-proposta ta' riformulazzjoni huwa li tiżgura livell għoli ta' ħarsien tal-ambjent u tas-saħħa tal-bniedem mill-effetti negattivi ta' ilma tax-xorb ikkontaminat. Ir-reviżjoni hija wkoll riżultat dirett tal-ewwel inizjattiva ta' suċċess taċ-ċittadini Ewropej bl-isem "Right2Water". Fl-1 ta' Frar 2018, il-Kummissjoni adottat il-proposta ta' riformulazzjoni tagħha għad-direttiva dwar l-ilma tax-xorb. Il-Kunsill adotta approċċ ġenerali għal din il-proposta fil-5 ta' Marzu 2019. Wara saru negozjati bejn il-koleġislaturi. Fit-18 ta' Diċembru 2019, intlaħaq qbil proviżorju bejn il-Kunsill u l-Parlament Ewropew. Il-konferma tal-lum tal-qbil mill-ambaxxaturi tal-UE tal-istati membri twitti t-triq għall-adozzjoni finali. Il-Kumitat għall-Ambjent, is-Saħħa Pubblika u s-Sikurezza tal-Ikel (ENVI) tal-Parlament Ewropew huwa mistenni jivvota dwar il-ftehim ta' kompromess fit-18 ta' Frar 2020. Il-President tal-Kumitat ENVI mbagħad mistenni jindirizza ittra lill-Presidenza li tikkonferma li, jekk il-Kunsill japprova dan it-test fl-ewwel qari, wara reviżjoni mill-ġuristi-lingwisti, il-Parlament japprova l-pożizzjoni tal-Kunsill fit-tieni qari tiegħu. Qabel dan, il-konferma tal-qbil politiku ser tiġi ppreżentata lil-laqgħa tal-Kunsill Ambjent li ser jiltaqa' fil-5 ta' Marzu 2020, wara t-traduzzjoni tat-test fil-lingwi uffiċjali kollha. Din id-direttiva ser tidħol fis-seħħ 20 jum wara l-pubblikazzjoni tagħha f' Il-Ġurnal Uffiċjali tal-Unjoni Ewropea Abbozz ta' direttiva - test maqbul soġġett għal reviżjoni, 30 ta' Jannar 2020 Ilma tax-xorb sikur u nadif: L-UE taġġorna l-istandards tal-kwalità (stqarrija għall-istampa, 5 ta' Marzu 2019) Proposta tal-Kummissjoni dwar il-kwalità tal-ilma maħsub għall-konsum mill-bniedem, 2 ta' Frar 2018 Annessi għall-proposta tal-Kummissjoni